Komîteya Perwerdeyî ya KCKyî bi wesîleya Roja Ziwanê Dayîke ya Dinya eşkerayîya nuştekîye daye û nê pare kerdî:
''Roja Ziwanê Dayîke sere de Rayber Apoyo ke hêvîya azadîye ya yew şarî ke kultur, nasname, ziwan û estbîyayîşê ci bîyo qedexe kirişt têkoşînî, şehîdê ma yê bêmergê ke semedê estbîyayîş, ziwan, ercan û azadîya şarê xo ganê xo feda kerd û şarê ma yo xoverdayoxo ke rika heme qedexe, zext, piliznayîş, îşkence û mergan   ziwanê xo de deyîrî vatî, tîlîlî antî, hîkayeyê qehremanîye vatî û lawikî vatî û çok nêda û şaran rê bimbarek bo.
Ziwan têna wasitaya  resnayîşî nîyo, seba ke yew şar nasname û kulturê xo bido ciwîyayenê û bikirişo siwayan zî wastîya tewr muhîme ziwan o. Her ziwan komelo ke o ziwanî qisey keno kiriştoxê tarîx, kultur, edabîyat huner û felsefeya cuya ci yo.  Goreyê Rêxistina Zanayîş, Kultur û Perwerdeyî UNESCO yo ke pabesteyê Neteweyanê Yewbîyayeyan o se ra 40 nufusê dinya ziwanê xo de perwerde nêvîneno. Her di hewteyan de ziwanêk çîn beno. Reyna ewro  2474 ziwanî binê tehlukeyê çînbîyayîşî de yê. 1950î ra nata 230 ziwanî çîn bîyî. Pîya bi her ziwanî yew kultur zî çîn bîyo. Perwerdeyê ziwanê dayîke meseleya muhîme ya globale ya ke çareserî pawena.
Bi averşîyayîşê sîstemê kapîtalîstî polîtîkaya fermîye ya dewlete sey roja verêne ewro zî estbîyayîşê ziwanan tehdît kena. Destpêkerdişê Seserra 20. ra nata xeylêk welatî bîyî sey goristanê ziwanan. Bêşik o ke rijnayîşo  tewr pîlo  ke komel raştê ci yeno qiseynêkerdişê ziwanê ci yo. Komelo ke ziwanê xo xo vîra keno kultur, tarîx, nasname û vîrê xo zî xo vîr a keno. Dewleta netewe wîna sîstematîk komelî qir kena.
Zîhnîyeto faşîst yê dewleta tirke yo vano 'yew netew, yew ziwan'perwerdeyê ziwanê dayîke qebul nêkeno. Tirkîya de şarî ziwanê dayîke xo de qisey nêkenê. Kanalê Tvyî ke kurdkî weşan kenê, ajansê xeberan, komarî, radyo, weşanxaneyî  heta dibistanî ameyî qefilnayene.
Dibistanê Ali  Erelî ke 2015 de ame akerdene 21ê sibata 2016î Roja Ziwanê Dayîke yê Dinya de ame qefilnayene. Peykerê nuştox û şaîranê kurdan ameyî rijnayene, tabelayê ke sembolê zafziwanîye yê ameyî wedartene, berê komele û enstituyê ke ameyî morekerdene. La goreyê UNESCOyî bê çend meseleyanê teknîkîyan Tirkîya de problemêkê ziwana çîn o. No zî tekîlîya dewletan a leymine ramojneno. Tirkîye reyna verê çimanê dinya Efrîn, Serekanîyê û Girêsipî yê Rojawanî ke îşxal kerdî tîya zî polîtîkaya qirkerdişê ziwan û kulturî reyra bena.
Reyna Rojhilatê Kurdîstanaî de Zara Muhammedî ke dewan de kurdkî ders dayenê domanan seba ke 'asayîşê neteweyî fînenê tehluke' cezaya 5 serrran dîyaye ci. No zî şexsê kurdkî de dişmenîya vera kurdan ramojeno. Kurdîstan de seserran o bi hezaran kesî seba ke wayîrê ziwan, nasanme û estbîyayîşê xo vejîyayî ameyî qetilerdene.
Modelê perwerdeyê Rojawanî semedê şaranê ke têkoşînê estbîyayîş, nasname û ziwanî rayra benê modelêko muhîm o. Nimûneyê perwerdeyê Rojawanî ramojneno ke yewna cuya ke şarî pîya  pê zaf ziwan û kulturan ciwîyenê, mumkun o.  Waştişê perwerdeyê ziwanê dayîke heme waştişan ra zafêr meşrû yo. No heqo tewr bingeyî yo. Ma xo vîr a mekerê ke yew ziwan seba ke tay kesî qisey kenê nê, seba ke êyê ke zanê qisey nêkenê, wayîrê ci nêvejîyenê û seba ci têkoşîn nêkenê çîn beno. Şarê ma ganî her ca de wayîrê ziwanê xo vejîyo û desturê polîtîkaya asîmîlasyonî nêdo.''
